ڕۆمانە شیعری (( نیگایێک))

پێدەچێ مردبم

بەڵام

ژیان دەستم لێ بەرنادا

دوای سەدەیەک خەیاڵ

یەخەی خۆم گرت

بەڵام یەخەی کەسێکی

داماوی داڕووخاوی

تێکشاوی پشت چەماوی

فەوتاوی ئاڵۆسکاوی

داڕزاوم گرت

بەزەییم پیاهاتەوە

بەزەییم بەخۆیشم داهاتەوە

من یەخەی کێم گرتوە؟

چاوم بەخۆم کەوت

لە یەکەم دیدار

هەموو شتێکم بۆ دەرکەوت

گوڵێکی کێوی

لەنێو بەهەشتی دڵم پشکوت

لەنێو بێشکەی ئازارەکانم سرەوت

1

بۆ کوێ دەچی

ئەو تارماییە بۆتە سێبەرت

تازە دەرگای ئارامی قوفڵ درا

تازە لەنێو تابووتی مەرگیشا

لەگەڵت ڕادەکشێ

ڕۆحێکەو لە دونیاکەی تریش

هەر دێتە بەرت

ئای یەکەم نیگا

چیت بەسەر هێنام

منت دزی و

لەو دۆزەخە فڕێت دام

ئای یەکەم نیگا

چۆن فریوت دام

تۆ نەخشاندت

ئەگینا ئەو

ئەو هەموو جوانیەی

هەموو دونیای لە کوێ دەست کەوت

خۆ ئەو ساحیر نەبوو

تاکو تۆ ببیتە سیحری ئەو

ئەو ئاگای لە هیچ نەبوو

بێ گوناهـ بێ جوانی

2

بێ مەیل بێ خواست

ئەو ئاگای لە هیچ نەبوو

بێ ناز بێ نیاز

ئەو هیچ نەبوو ، هیچی نەبوو

ئەو هیچی نەویست

منیشی نەویست

بەڵام تۆ ویستت

ئەو خاڵی لە من

خاڵی لە جیهانی من

خاڵی لە ڕۆحی من

خاڵی لە دڵی من

خاڵی لە هەموو شتێکی من

شۆک بوو

ڕەنگی سوور هەڵگەڕا

پەشۆکا

دەستەکانی لەرزین

زۆر ترسا

لەکۆتاییدا

ئەو ترسە زاڵ بوو بەسەریدا

بوو بە عەشق

ئەو هێشتا وەرزی عەشقی نەهاتبوو

3

تۆکردت بە عاشق

ئەو خەریکی

قژە زەردە لوولەکەی خۆی بوو

ڕۆژانە دەیشۆرد

وەک ئاڵتوون

لەبەر تیشکی خۆر هەڵیدەخست

زەرد زەرد

لەژێر ئەو دەوارە زەردەدا

دوو برۆی ڕەش

قەترانی ئەستوور

چونکە هێشتا

فێرە برۆ کردن نەبوو بوو

ئاخەر چونکە

ئەو هێشتا

ئەو شتانەی نەدەزانی

تەمەن شازدە حەڤدە ساڵێک بوو

لە ژێر ئەو دوو برۆ قەترانیەدا

جووتی چاوی کاڵی

پڕ لە هیوا و دونیای جوانی

بریسکەیان دەهات

پڕ لە ئەستێرەی بەخت بوو

4

لە ژێر پێلوی چاوەکانی

حەشار درابوو

کەس لە نهێنی ئەو چاوانە تێنەدەگەیشت

تەنانەت خۆیشی نەیدەزانی چیە

بەڵام چاوەکانی

نیشانەی دەرکەوتنی خۆری بەختی ئەو بوو

بەڵام من لێوەکانی

تەنها ئەو وشانەیان گۆ دەکرد

کە باسی

گوڵ و بولبول و چریکەو نەغمەو

خۆشی و شادی و جوانی و

هیواو پاکی و ڕاستی وزەردەخەنە بوو

 بە خۆڵەمێشی ئەو نیگایەم

خامۆشم کرد

خۆیشم خامۆش بووم

من بەهۆی تۆوە مردم و

لەبەر تۆلە مەرگ گەڕامەوە

کە گەڕامەوە

هەموو شتێک گۆڕا بوو

منیش بەتەواوی گۆڕابووم

ئەویش بە تەواوی گۆڕا بوو

5

ئاخەر بیست و سێ ساڵی تێپەڕاندبوو

سەرم سپی سپی بوو

شوێن پێی عەشق ڕەش ببۆوە

بێدەنگی هەموو شوێنێکی داپۆشیبوو

مەودای دووری

مەودای بینینی تێپەڕ کرد بوو

دەنگێکی کزو

دەستێکی لەرزۆک و

نیگایێکی پڕ ئازارو

زەردەخەنەیەکی ماندوو

دوو لێوی وشک هەڵاتوو

هەناسەیەکی ساردو

پێشوازیێکی ساردتر

ئەو چایە تاڵەی بیر خستمەوە

کە بیست و سێ ساڵ بەر لەو کاتە

بۆی هێنام

چای ماڵئاوایی

وا بزانم

پەیامێک بوو

دەبوو هەر ئەو کاتە زانیبام

عەشقەکەی خۆی کوشتوە

6

دەبوو زانیبام

منی لەو ساوە لە دڵ دەرکردوە

وتم تاڵە

ڕوخساری تاڵتر بوو

وتم ماڵئاوا بەیەکجاری

بەڵام نازانم بۆچی

ئەو نیگایە نەفرەتیە تێم ئاڵاو

نەیهێشت بڕوا بکەم

ئێستاشی لەگەڵ دابێ ،

نایەڵێ بڕوا بکەم

ڕەنگە من

بەهۆی مەرگی ئەو عەشقەوە مردبم

بەڵام بڕوا ناکەم

ڕاستتر بڵێم

ئەو نیگایە نایەڵێ بڕوا بکەم

ئەگینا من دەمێکە بڕوادارم

بەڵام هەموو جارێ ئەو نیگایە

فریوم دەدا

بەهەر حاڵ

دەمەوێ تۆڵە بسێنمەوە

بەڵام چۆن ؟؟

7

دەمەوێ هەڵەکانم چاک بکەمەوە

بەڵام لە کوێوە دەست پێبکەم ؟

دەمەوێ ئاشت ببمەوە

بەڵام لەگەڵ کێ؟

لەگەڵ یار ؟

یان لەگەڵ عەشق؟؟

یان لەگەڵ خۆم ؟؟

چونکە بەهۆی ئەو هەڵەوە

لەگەڵ خۆیشم تۆراوم

ژیانی من

لە ساڵی نۆ سەدو نەوەدو یەک دەستی پێکردو

لە نۆ سەدو نەوەدو پێنج کۆتایی هات

بە برسێتی ڕۆحەوە

شەوانە دەخەوم

هیچ ئاگام لە خۆم نیە

هەموو ڕۆژێک شوێن چی دەکەوم

هەموو ساتێ وا هەست دەکەم

کە شتێکم ون کردوە

وا هەست دەکەم خۆم ون کردوە

شەوباش دڵی من

بۆ خەم و ئازارەکان

8

شەوباش ڕۆحی من

بۆ یادگاری ڕۆژگارەکان

شەوباش

ئەی نەخۆشیە دەروونیەکەم

شەوباش

ئەی تلیاک

ئەی مەشروب

ئەی دەرزی و حەب

شەوباش

ئەی سەرخۆش

ئەی بێ هۆشی

ئەی نەخۆشی

ڕەق هەڵاتووم لەنێو ئەو بەستەڵەکە

چاوەڕوانی تۆی کوشت و منی لەناوبرد

هیوا ، مەستی کردین

وڕێنە دەکەین

تۆ بەهیوای گەڕانەوەم

منیش بە هیوای ئاشت بوونەوەم

بەهیوای پێت شاد بوونەوەم

ئەرێ هەرگیز بینیوتانە

جوانترین پەیکەری عەشق

9

لە مەعدەنی بێدەنگی درووست کرابێ

پرسیارەکان شێت بوون

لە چاوەڕوانی

لە خەو هەڵسانی وەڵامەکان

چایە تاڵەکەی گومان

بەسەر عەشقدا ڕژا

پێم وابێ

عەشق ڕووی نایە

بێتەوە بەرچاومان

عەشق بەڕوخساری شێواوەوە

کۆچی کرد

بۆ مەملەکەتی فیراق

لە دوورگەی واق واق

منیش لە تاوا

منیش لە داخا

سەری خۆم هەڵگرت

دام لە کەژو کێوی تۆرا بۆرا

بە داروو دیواری مزگەوتێکدا هەڵگەڕام

دڵم بەستەوە بە میحراب و

قیبلەو مێزەری مەلاو

پەرتووکی جەلدە زەردو جەلدە کەسک و

10

فەتواو حەدیس و ئایەت و

دوعاو خەون و ئیعتیکاف و

سوننەت و شەریعەت و شەعیرەت و

سیواک و ڕیش و

شەرواڵی کورت و

مەکە و بڤەو مەکروهەو حەرامەو

مەلائیکەت و قیامەت و حیساب و کیتاب و

دەفتەری ئەعمال و

عەزابی قەبرو عەزابی جەهەندەم و

کوفرو شیرک و بیدعەو ضەلالەت و

گومڕایی و هیدایەت و

نوێژ و زیکرو تەسبیحات و

تووڕەیی خواو ڕەزامەندیی خواو

چاودێری خواو میهرەبانی خواو

های قەبوڵی کرد

های قەبوڵی نەکرد

یەکێ گوتی قەبوڵە

یەکێ گوتی باطیڵە

ڕۆژێ فەقێ و ڕۆژێ دەروێش و

ڕۆژێ سۆفی و

ڕۆژێ زاهیدو ڕۆژێ موجاهید و

11

ڕۆژێ شاهید و ڕۆژێ سەلەفی و

ڕۆژێ نەرم وشل و

ڕۆژی توندو تۆڵ

ڕۆژێ چاوبە فرمێسک و

ڕۆژێ مل بەخوێن و

ڕۆژێ گۆشەگیرو

ڕۆژێ داعی و

ڕۆژێ موحافیزکارو

ڕۆژێ ڕیفۆرمخوازو

ڕۆژێ تەوبەکارو

ڕۆژێ

ڕۆژێ

ڕۆژێ

ڕۆژێ......

بەڵام هەموو ڕۆژێ

هەرتۆم لە خەیاڵ و

هەموو ڕۆژێ

هەرتۆم لە پێشەوەی هەموو شتێک

هەرتۆم لە سەرووی هەموو شتێک و

هەرتۆم لەخۆم لەپێشتر

هەرتۆم لەخۆم نایابتر

12

هەموو ڕۆژێ

نا

هەموو سەرە سەعاتێ

نا

هەموو خولەکێ

نا

هەموو ساتێ

لەبەر چاو

لەبەر دڵ

لەنێو جەستە

لەگەڵ ڕۆح

لە خەیاڵ

بە خەون

درەختی هەمیشە سەوزی عەشق

وا تەمەنی بوو بە سی و سێ ساڵ و

حەوت مانگ و نۆ ڕۆژ

واتە لە بەرواری 16/1/1991

تاکو بەرواری21/8/2024

من مێرد مناڵ بووم

ئێستە پیر

من کوڕ بووم و

13

ئێستە باوک

گەڵاو گوڵی ئەو درەختە

دانە بە دانەیان شایەدن

هەرگیز ڕۆژێ لە ڕۆژان

هیچ نیازێکی خراپ

نەیتوانی و نەوێرا فێڵم لێ بکا

ئازیزەکەم

من هەروەک خۆمم

تۆش هەروەک خۆتی

من و تۆ

خاڵی هاوبەشمان بێدەنگیە

دەنگەدەنگی عەشق

لای من و تۆ نەنگیە

کەشێکی ئارام و دوور لە ژاوەژاو

عەشق زۆر ئارامەو ئارامگرە

هەموو ئەو ساڵانە

لەگەشتێکی کات دا بە چەند چرکەیەکدا تێپەڕین

وا دەزانم چەند خولەکێک بەر لە ئێستایە

لە یەکەم جێژوان دا

نامەیەکم خستە دەستت هەر بە بێدەنگی

هەر ئەو بێدەنگیە بووە ڕەمزی خۆشەویستی

14

تا ئێستاش هەر بە بێدەنگی

نیگاکانمان لە ئێمە بوێرترن

لە نیگا گۆڕینەوە

خەندەکانمان لە خۆمان ئازاترن

بە یەکتر دەگەشێنەوە

ڕۆحمان لەخۆمان ڕاستگۆترن

دڵمان لەخۆمان پاکترن

هەستەکانمان لەخۆمان

هۆشیارترن

بەئاگاترن

مەرگی من ئەو کاتەیە

ڕۆحی تۆ لەلاشەم دەرچێ

بەنێو دڕکەزێی

ئەو هەموو سیناریۆیەدا تێپەڕین

بەڵام هەروەک یەکێک

تۆ هەر من و

من هەر تۆ

سەڕابی دووری و

ستەمی کۆمەڵگاو

سیستمی زەمانەو

چینایەتی و

15

جینایەتی و

هەرچی ڕوویدا

بێدەنگی هەمووی تێپەڕاند

من پرسیارە ئەزەلیەکەی تۆو

تۆش وەڵامە ئەبەدیەکەی من

یان تۆ پرسیارە ئەبەدیەکەی من و

من وەڵامە ئەزەلیەکەی تۆ

یان من پرسیارە ئەبەدیەکەی تۆو

تۆ وەڵامە ئەزەلیەکەی من

یان تۆ پرسیارە ئەزەلیەکەی من و

من وەڵامە ئەبەدیەکەی تۆ

چەند دەیەیێکە

هەموو قۆناغەکانی

هەست و نەست و

دڵ و ڕۆح

عەشق و مەشقمان تێپەڕاند

ئەو عەشقە یاسای نەگۆڕە

مۆمیاکراوە

نەمرە

کات تێیدا سفرەو وەستاوە

تۆ هەرتۆو

16

من هەرتۆ

خۆم هەر خۆم و

تۆ هەر من

قوربانی ئەو شەرمە ناسکەت بم

کە ڕوخساری داپۆشیوی

کە دڵی گرتووی

کە هەستەکانی داگیر کردووی

کە زمانی لاڵ کردووی

قوربانی ئەو نیگایەت بم

کە لە دوای

یەکەم هەڵخلیسکانما

ئۆقرەی لێبڕا

کەوتە نێو گۆمی مەنگی

خۆ شاردنەوە

مانگی چواردەی ڕوخسارت

کەوتە پەنای سێبەری تاریکایی ڕۆژگارو

ڕۆشنایی تیا نەما

ئەو ڕۆژگارەی

کە ڕاوەدووی نام

لەهەر شوێنێ ناوی من بهاتایە

ئەو شوێنەی تەفروتونا دەکرد

17

لەهەر شوێنێ باسی تۆ هەبوایە

ژێراوژووری دەکرد

ئەو ڕۆژگارەی فڕێی دامە بەردەم

توتکە سەگەکانی چاخی بەردین

دووریەکی کیشوەر بڕ

کەوتە نێوانمانەوە

منی خستە قووڵایی زەوی

تۆی بردە سەرووی گەردوون و ئاسمانەوە

شەوان ڕوحم دەچوو بۆ لای

دەیبینی چۆن بەدیار ئاوێنەی تەمەنەوە

قژی خۆشەویستی دادێنێ بەهیوای گەڕانەوە

بەڵام گەڕانەوەی من

بووبوە هەڵگەڕانەوە

دەمبینی چەندین کەس

لە دەرگای ئەویان دەدا

تاکو لەگەڵیان بکەوێتە سەما

بەڵام ئەو

هەر دەچۆوە جێژوانی

یادگاریەکانی عەشق

منیش دەچومەوە ئەشکەوتەکانی خەیاڵ و

وەهم دوای وەهم

18

بە دوای سەڕابی حەقیقەت دەکەوتم

ڕووت و عوریان

لەهەموو شتێ

کەڕو کاس

وڕو وڕێنەدار

مەست و بێهۆش

هەردەمگوت : تۆبە

تۆبە تۆبە

تۆببببە

پێم دەگوت : تۆبە لە خۆم

تۆبە لە تۆ

تۆ تۆبە تۆببە

بە دوای ئەو تارماییەدا

لێوم وشک بوو

لەبەر تینوێتیی

هەرچوار وەرزی تەمەن

کاتێک بەخۆم زانی

وام لە سارای

بەتاڵ بوونەوەم

لە خۆم و پڕ لە ئەو

کاتێک بە خۆ هاتمەوە

19

وام لەبەر دەرگای

دۆزەخ و سواڵ دەکەم

من و یار پێکەوە

تێر بە عەقڵی خۆم پێکەنین

ئەو لەبەر بێ هەستی و

منیش لەبەر هەستیاری

چەندە سەختە

لەسەر دینێک بی درۆبێ

موریدی شێخێک بی

جادووگەر بێ

تابیعی ئیمامێک بی

بێ ئیمان بێ

شەهیدی خەباتێک بی

بە خیانەت قانگ درا بێ

شێتی جوانێک بی

کە عاشقی قەرەجێک بێ

کوشتەی یارێک بی

کە کەنیزەکی سەرمەستێک بێ

من بە عەشقی ئەو

دەسنوێژم گرت و

نوێژی عەشقم کرد و

20

لە هەموو گوناهێک پاک بوومەوە

ئەویش بە بادەی عەشقێک خۆی مەست کرد

پیس بوو

پیس پیس بوو

تەنانەت لە پیسی خۆی غەرق بوو دەتلایەوە

ڕووی نەدەهات سەر هەڵبێنێ

بوو بە دڕندەی گۆشتخۆر

بوو بە دڕندەیەکی کێوی

جاران ماڵی بوو

لێی نەدەترسام

دەستم دەخستە سەر ملی

قژیم دادێنا و دەستم بەسەری دادێنا

لە باوەشما خەوی لێ دەکەوت

لە کەیەوە بوو بەو دڕندەیە

وام زانی هەر جاری جارانە و

چوومەوە لای

بەڵام قەپی لێ گرتم

لەت و پەتی کردم

بێ ئەوەی هەست بکا من کێم

وردو خاشی کردم

ڕابردووی عەشقمی

21

لە عاویەی بەر دەرگای ماڵیان ڕۆ کردم

هەموو نۆتە و تۆن و دەنگ و ئاوازە خۆشەکانم

بۆی هەڵدایەوە

سوودی نەبوو ،دەری کردم

ببوو بە گلۆرەیەکی لە گرێ ئاڵۆزکاو

ببوو بە بە یادگاریەکی ماوە بەسەرچوو

چوو

لە دەست چوو

هەموو ئەوەی هەبوو

بەسەرچوو

بێدەنگی عەشق

بوو بە بێدەنگی نەفرەت

نەفرەت لە هەموو شت

تەنانەت هێندە ئاڵۆسکا

خۆیشی لە دەست خۆی

دادە دادو هاوار هاواری بوو

پەلاماری

کەسە نزیکەکانیشی دەدا

هاوار هاواریان بوو لە دەستی

ئەوان وایان زانی

من دەتوانم چارەی بکەم

22

بەڵام هایهوو

ببوو بە کەسێکی تر

هەر ئەو نەبوو

خۆی نەبوو

دوای چەندین گاز لێگرتن

دوابڕیارم دا

چۆن بە نامەیەکی

شڕۆڵەی نوسراو

بەپێنووسی دار دەستم پێکرد

ئەمجارە

بە نامەیەکی چات نوسراو

کۆتاییم پێ هێنا

بەڵام ئەو لەبەر مەست بوون

بە بادەی پیسی نەفرەت

نە ئاگای لە من و

نە ئاگای لەو نامەیەش بوو

ئیتر هەموومان

لە حاڵ خۆیدا جێمان هێشت

ئەویش ئاڵوودەی ئەو شەڕابە پیسە نەفرەتیە بوو

پیر بوو

هەر وای دەزانی وەک خۆیەتی

23

شێت بوو

هەر وای دەزانی وەک خۆیەتی

لەرزۆک بوو

هەروای دەزانی وەک خۆیەتی

نەخۆش و سیس و پیس بوو

هەروای دەزانی وەک خۆیەتی

هێشتاش مەستیی بەری نەداوە

هەر وڕێنە دەکات و ئاگای لە خۆی نەماوە

دڵی بەجوانی خۆی خۆشە

کەچی نازانێ گەڵایەکی هەڵوەریوە

گوێ لە دەنگی شنەبا دەگرێ

کە چی نازانێ خۆی کۆتەرە دارێکی سووتاوە

چوومە لای دکتۆر

دکتۆر گیان ئەم حاڵەتە چیە؟

دکتۆر: ههههههههه

ئەم حاڵەتە زۆر دەگمەنە

لە هەشت ملیار کەس

تەنها یەکێ وای بەسەردێ

کەوتۆتە نێوان دوو عەشق

عەشقێک تاسەر ئێسقان

وەک تارمایی بەدوایەوە بووە

24

عەشقێکیش تاسەر ئێسقان

وەک مۆتەکە بەسەر سنگیەوە بووە

ئەو لە نێوان ڕاکردن و دوا کەوتن بووە

لە دەست عەشڤێک ڕای کردوە

کە عەشقی خۆی بووە

دوای عەشقێکی تر کەوتووە

کە هی یەکێکی تر بووە

عاشقی یەکێک و مەعشوقی یەکێکیتر

ئەم فرۆشتویە بە ئەو و مایە پووچ بووە

بۆیە تووشی شۆک بووە

تاکە چارەیەک

کە هەبێ بۆ ئەو

ئەو وڕێنانەیە کە دەیکا

لێیگەڕێن با هەر لە خەیاڵ دا بژی

با تاکوو ماوە بەو حاڵەوە بژی

ئەمە حاڵە تەندروستەکەیەتی

بتانەوێ چارەیەکی تری بکەن

لێی دەبێتە خۆ کوژی

وەک ئاڵودە بوون بە ماددەی هۆشبەر وایە

لێیگەڕێن

ئەو خەیاڵەی لێ تێک مەدەن

25

ئەو

هەموو شەوێ

هەر ئەو قەوانە کۆنە لێدەداتەوە

ئەویش بریتیە لە

بەراوردی نێوان دوو بژاردە

بەراوردی نێوان

هەردوو عەشق

عەشقێک

لەنێوان مەعشوقێکی پاک و

عاشقێکی پیس

بەراوردی نێوان هەردوو هێز

هەردوو هێزەکەش

بە یەکسانی ڕایدەکێشن و

فیزیاییەن تەنها خۆی

لەنێوان ئەو دوو هێزەدا سفر دەبێتەوە

ئاخەر چونکە

تازە ئەو دوو هێزەیەش

کێشکراون لەلایەن خۆیانەوە

دایکی پێی گوتم

ئەو هەموو شەوێک

گوڵە حاجیلەیەک دەگرێ بە دەستەوە

26

هەر گەڵایەک کە لێی دەکاتەوە

دەڵێ : ئەمەیان بۆ ئەم

ئەوەیان بۆ ئەو

هیچ کەسێکیش لەو ئەوو ئەمەیە تێ ناگا

شەوان دەڵێی جنۆکە دەستی لێ وەشاندوە

ئای چیان بەسەر کچەکەم هێنا

خوا بیانگرێ

خۆت دەزانی کچەکەم چۆن بوو

بۆ وایان لێکرد

خوا لەناویان بەرێ

هەردووکیان لەسەر ماڵ وحاڵی خۆیان

ژنیان هێناو

مناڵیان بوو

مناڵەکانیشیان ژنیان هێناومناڵیان بوو

بوون بە باپیرە

کچەکەشم هەروەک خۆی مایەوە

لە جێگای خۆی وشک بۆتەوە

بۆ وایان لێکرد

بەڵام لە ڕاستیدا

هەموو قسەکان پێچەوانەکەی ڕاست بوو

ئەو دایکە

27

مێشکی قانگ دابوو

بوو بە پەنجا ساڵ و بەتەواوی ئازاد بوو

بەڵام نەیتوانی لە دایکی ئازاد بێ

ئەو بە تەواوی مانا کۆیلە بوو

کۆیلەی دایکی بوو

ئاڵوودەی دایکی بوو

ئەو لە چاوی دایکیەوە شتەکانی دەبینی

ئەو

ویستی نەبوو

هەستی نەبوو

هیچی نەبوو

بەم دواییانە بینیم

لات ببوو

هەر بە دوای دایکە نەخۆشەکەیەوە

بە یادی جاران

وای دەزانی هەر خۆیەتی

کەچی خۆی نەبوو

تەنها تووتیێک بوو

تەنها ئەوە بوو

لەنێو قەفەسدا نەبوو

بەڵام ئەو

28

کۆت و بەندی دەستەمۆیی ببوو

ئاڵوودەی دەستەمۆیی ببوو

ئەو خۆی و منیشی لە دەست دا و

بەسەرشانی کەسێکەوە نیشتەوە

کە پێشتر کشەی لێکردبوو

ئەو پلانی هاوسەرگیری دادەناو

ئەمیش بە دزیەوە

هاوسەرگیری کردبوو

ئەو نەیدەزانی خیانەت و خۆشەویستی چیە

بۆیە کەوتە دوای خیانەتەوە

خیانەتی کردو

خیانەتی لێکرا

دزیی لێ کرا

دڵیان دەرهێناو دزیان

بەڵام منی تێدا بوو

فڕێیان داو

بەلایانەوە

هیچ نرخ و بەهایەکی نەبوو

بەلایانەوە گرنگ نەبوو

هەروەک چۆن ئەو وێنەیەی من

کەبەسەر دیواری دڵیدا کێشرا بوو

29

گرنگ نەبوو

زۆر هەوڵم دا

بیگەڕێنمەوە یەکەم سەرەتا

بەڵام هیچ سوودی نەبوو

هەموو شتێک دایکی بوو

ئەو مردو

دایکیشی هەروەک خۆی

لە ڕاستیدا من

هەموو ڕۆژێک

یادگاریەکان سەراو بن دەکەم

دەڵێم : سا بەڵکو شتێک بدۆزمەوە

چی بدۆزمەوە؟

من چیم ون کردوە؟

ئەوەی کە ونم کردوە تەنها خۆمم

تاکە شتێک کە دۆزیمەوە

دڵێکی پاکی ڕزیوو

عەشقێکی ڕاستی شکاوو

هەناسەیەکی ساردو

سەرێکی مەست و

جەستەیەکی بێ هەست و

ڕوخسارێکی گەڵا وەریوو

30

دەنگێکی نوساوو

حەزێکی کپ کراوو

چەند شتێکیتری لەو بابەتە

سنووری خۆم بەزاند

سنووری ئەویشم بەزاند

نە خۆمم دۆزیەوە نە ئەو

دوو وڵاتی وێران

بەقەد ژمارەی ئەستێرەکان

بۆی سووتام

بۆی گریام

لە ڕاستیدا من

خۆمم بیر چۆتەوە

تەنها ئەوم بیر دەکەوێتەوە

هیچ هەستێکم نیە بۆ خۆم

چونکە تەنها هەست بە ئەو دەکەم

کە ئەو دەگری

بەبێ ئەوەی هیچ ئاگاداربم

منیش دەگریم

کە ئەو ئازار دەچێژێ

بەبێ ئەوەی ئەوم لێ دیار بێ

منیش ئازار دەچێژم

31

کە ئەو خەفەت دەخوا

منیش خەفەت دەخۆم و نازانم بۆ چی؟

ئەو ڕژاوەتە نەستم

کە پێدەکەنێ

بەبێ ئەوەی بیبینم

منیش هەر لەخۆوە پێدەکەنم

خەڵک وا دەزانن شێتم

نازانن هەر لەو کاتەدا من ئاوێتەی

هەموو شتێکی ئەو

کە دەخەوێ منیش دەخەوم

کە قسە دەکا من بێدەنگ دەبم

هەر لەبەر ئەوەیە

کە زۆرترین کات بێدەنگم

چونکە ئەو

زۆرترین کات قسە دەکا

بۆچی؟

تاکو لە دەست ئازارەکانی ڕا بکات و

خۆی لە خۆی بشارێتەوە

چەرخی چەپگەرد و

زوڵمی زەمانە پیری کردم

من هەموو ڕۆژێ

32

سەردانی گۆڕی عەشق دەکەم

دەست لە تەرمی مۆمیاکراوی عەشق دەدەم

لە ڕاستیدا

ئەو عەشقە سی ساڵە مردوە

بەڵام سەیری ڕوخساری تەرمەکە بکە

دەڵێی تازە گیانی دەرچوە

بە دەست خۆم نیە

هەموو ساتێ وا دەزانم

تازە کۆستم کەوتوە

کاتێ کۆستم کەوت

کەس نەهات بۆ سەرەخۆشی

هەر خۆم بۆی بووم بە گۆڕ

لە دڵی خۆم دا ناشتم

 گوتم باشترین خاک بۆ ئەو تەرمە

خاکی پیرۆزی دڵی منە

گوتم لەو شوێنە

دڵم دەبێتە گۆڕێکی پڕ نوورو

هەموو ڕۆژێک

دەچمە زیارەتی و

خۆم تەبەڕڕوک دەکەم

خەڵک چیی دەڵێن با بڵێن

33

بەڵێ من دەڕوێش و دێوانەی

مەزاری ئەو پیرو چاکەم

کە دەچمە حەڕەمی ئەو مەزارە

بە دەستنوێژەوە دەچم

لەسەر ئەژنۆ دەچم

لە گەڕانەوەشدا پشتی تێ ناکەم

بەڵکو پاشەوپاش

دەکشێمەوە دواوە

من هەموو ڕۆژێ ئەوە عادەتمە

ئیدی خەڵک چ دەڵێن با بڵێن

ناهەقیان ناگرم

دەزانم ئەوان نەفامن

لەگەڵ ئەوەشدا

ئەوانیش ناهەقی من ناگرن

دەزانن من دێوانەم

هیچ کێشە نیە

بەلای ئەوان دا تێدەپەڕم و

ئەوانیش بەلای من دا تێدەپەڕن

نە من ونە ئەوان

کێسەمان نیە

نیە دەنگ

34

تەنها ئەوەندەیە کە پێم دەڵێن :

ئەمڕۆ چی دەکەی لەسەر ئەو مەزارە؟

منیش دەڵێم :

وەک هەموو ڕۆژێ

گوڵەکان ئاو دەدەم

گوڵی چی

هیچ گوڵێکی لێ نیە

جگە لە خەون وخەیاڵ و یادگاری و سۆزو

خۆزگەو هیواو ئاوات و ئومێدی بەبادا چوو

ئەوان ماندوو بوون

لە بەزەیی پیا هاتنەوەم

تەنها ناچارن

دان بە ئەمری واقیعی هەبوونم دا بێنن

منیش ناچارم

هەموو ڕۆژێک هەمان وەڵامیان بدەمەوە

ئەوان سەریان سووڕماوە و

لە هەمان کاتیشدا سەرسامن بەمن

دەزانن تەنها من

مافی ئەوەم هەیە کە ببمە

شێخی تەریقەتی عەشق

چونکە کەس وەک من دێوانە نەبوو

35

کەس وەک من لەو ڕێیەدا فەنا نەبوو

ئەوان دەزانن

من هەرگیز

ڕۆژێک لە ڕۆژان

درۆم لەگەڵ ئەو عەشقە نەکرد

من خۆیشم ئەوە چاک دەزانم

من هەموو ڕۆژێک

ئەو تەرمە پاکە نوورانیە

تەبەڕڕوک دەکەم

بنۆی دەکەم

بۆن پڕژێنی دەکەم

ئەو تەرمە

ڕۆژ لە ڕۆژ

گەنجتر دەبێتەوە

جوانتر دەدرەوشێتەوە

هیچ کەس باوەڕی نەدەکرد

من تا ئێستاش

هەر بە حزمەتکاری ئەو مەزارە بمێنمەوە

جا چیی تیایە؟

خزمەتکاری

بەرزترین مەرتەبەی عەشقە

36

دوای مردنی عەشق

هەمووان تەنها تا ئەو کاتەی

کە مردوەکانیان دەنێژن

دڵ بە کوڵن

چاو بە ڕۆندک

من هەموو ساتێ دڵ بەکول و چاو بە ڕۆندک

ئێستا هەندێک لە نرخ و بەهای عەشق تێگەیشتوون

ئێستا هەندێک تێگەیشتوون

کە عەشق واتە ژیان

فؤاد عثمان

2024

37